送吳道明推官并問趙莊叔何公禮兄弟
作者：李石
朝代：宋

paragraphs: 送客涪水上，我家珠水湄。
我適歸未得，此別那不思。
高才府從事，芙蕖映清池。
堂堂萬卷書，樂此簿領卑。
公退得繞膝，戲綵笑脫頤。
山路宿雨乾，籬落黄橘垂。
歸鞍三百里，處處吟酒旗。
趙子與南陽，衡門各棲遲。
下馬恐問及，說與黄梅期。
尚念鴻鴈行，冷落秋風吹。